যশোর, ২৪ জুন  (শীর্ষ নিউজ ডটকম): যশোরে মফিজুর রহমান (২৮) নামে এক ইজিবাইক চালক খুন হয়েছে। আজ শুক্রবার দুপুরে নিহতের লাশ উদ্ধার করে ময়নাতদন্তের জন্য যশোর জেনারেল হাসপাতালে পাঠানো হয়েছে।  পুলিশ ও নিহতের পারিবারিক সূত্র বলেছে, ২২ জুন রাতে মফিজ ইজিবাইক চার্জে দিয়ে অন্য একটি ইজিবাইকে চড়ে বাড়ির উদ্দেশে রওনা দেয়। এরপর তিনি আর বাড়ি ফেরেননি। অনেক খোঁজ করেও তাকে পাওয়া যায়নি। ওই রাতেই তাকে অজ্ঞাত কয়েক যুবক জোরপূর্বক ধরে নিয়ে যায়।  শুক্রবার সকালে শহরতলীর ঝুমঝুমপুর ময়লাপোতার একটি বাওড়ের পাশে লাশ পড়ে থাকতে দেখে এলাকাবাসী থানায়  খবর দিলে পুলিশ লাশ উদ্ধার করে।  এ ঘটনায় পুলিশ মফিজের ইজিবাইকের হেলপার নয়নকে জিজ্ঞাসাবাদের জন্য আটক করেছে। হত্যাকাণ্ডের ঘটনায় নিহত মফিজের স্ত্রী বাদী হয়ে থানায় মামলা দায়ের করেছে।  (শীর্ষ নিউজ ডটকম/ প্রতিনিধি/ জেডআর/ সস/১৯.১২ঘ.)